  Виталий Пронин Фото: Первый каналУдмуртиысь пиналъёс паймытӥзы Максим Галкинэз но быдэс Россиысь учкисьёсты «Лучше всех» передачаын. Ижысь Тимофей Репников дышетӥз пельнянь кутыны, нош Глазовысь Алёна Ялочкина фокусъёсыныз абдратӥз.Алёна Ялочкиналы 3 арес гинэ. Нош телекамераослэсь со уг но кепыра кадь.— Кылем арын январе Алёна куриськиз Галкин доры горд диван вылэ. Нылы котьку но лӧптыса учке «Лучше всех» передачаез. Нош маин паймытоно программа кылдытӥсьёсты? Ми кутским фокусъёсын вырыны. Февраль ӵоже дорын занятиос карим. Собере Алёна волшебной коробкаеныз нылпи садэ мынӥз. Кык толэзь ортчыса выль фокус малпамы, кызьы шляпае понэм ныркышетъёс буёлзэс вошто, — вера нылоклэн анаез Татьяна Ялочкина.12-тӥ мае Алёналы 3 арес тырмиз. Мар кузьманы? Анаез но атаез фокусъёс ортчытыны бадӟым набор кузьмазы. Нылыз телевизоре куриськемысь Татьяна жингыртӥз программаын ивортэм телефонъя, кастинге гожтӥськиз. Матысез таӵе ужрад Нижний Новгородын радъяськиз. Сентябре Ялочкинъёслэн семьязы кастинге мынӥз. Татын 3 аресъем нылаш клоунлэн костюменыз пӧрмытскиз, фокусъёссэ возьматӥз. Программаез радъясьёс Алёнаен вераськизы, нош анай-атаез ӧс сьӧрын возьмазы. Кастинг бере Ялочкинъёсты ӧз но шумпоттэ, ӧз но ӝожомытэ. Программаез лэсьтӥсьёс жингыртӥзы 1 но ӝыны толэзь ортчыса гинэ, ӧтизы Москвае.«Первый канал» юрттӥз нылашлы дышетӥсен но. Съёмкаос дорозь покчи фокусникен дистанционно амалэн ужаз иллюзионист Артём Щукин. Собере 19 ноябре Алёна, анаез но Галя апаез съёмкаосы кошкизы. Съёмкаос 3 нунал кыстӥськизы. Татын но пичи фокусник вӧзын ялан вал юрттӥсез.Алёналэсь быгатонлыкъёссэ дунъяны вуизы 3 тодмо иллюзионистъёс, агай-вынъёс Сафроновъёс. Соос туж ушъязы ке но, нылаш аслэсьтыз «секретъёссэ» ӧз шарая.1-тӥ январе Алёна Ялочкинаез телевизор пыр возьматӥзы. Табере нылаш быдэс Глазовлэн данъяськонэз.— Ярам, Алёна пичи ай, со уг вала на кизилияськыны. Ми азьло сямен ик нылпи садэ ветлӥськом, азьло сямен ик улӥськом, — пальпотэ Татьяна Ялочкина.Таяз передачаын ик воректӥз мукетыз пичи кизили — Тимофей Репников. Ижысь 5 аресъем пияш дышетӥз Максим Галкинэз пельнянь кутыны. Тимофей пӧрась луыны малпа, усьтыны чакла аслэсьтыз ресторанзэ.Пияш пӧртэм буёло ыльняньлэсь пӧртэм тусо пельнянь кутӥз. Солы юрттӥськиз актриса Светлана Пермякова. Шумпоттӥз Тимофей тодон-валанэныз но: пельнянь кыллэсь пуштроссэ ивортӥз.«Лучше всех» передачаын котькуд усточи пиналлы рюкзак кузьмало. Мар меда отын? Алёна Ялочкина но Тимофей Репников табере тодо: рюкзакын конфетъёсын салам. Нош солэсь но усто кузьым — кема возьмам малпанзы быдэсме ке.Елена Скворцова  